DECRETO 16/2010, do 11 de febreiro, polo que se aproban os Estatutos do Colexio Profesional de Detectives Privados e Privadas de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/02/2010

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo e asumiuse polo Decreto 337/1996, do 13 de setembro, da Xunta de Galicia. Corresponden á Consellería de Presidencia, Administracións Públicas e Xustiza as competencias nesta materia, en virtude do Decreto 303/2009, do 21 de maio polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da citada competencia, dispón no seu artigo 16, en relación co 18, que os colexios profesionais gozarán de autonomía para a elaboración, aprobación e modificación dos seus estatutos, sen máis límites que os establecidos polo ordenamento xurídico.
Dando cumprimento ás disposicións anteriores, o Colexio Profesional de Detectives Privados e Privadas de Galicia, creado mediante Lei 1/2008, do 17 de abril, de creación do Colexio Profesional de Detectives Privados e Privadas de Galicia, acordou en Asemblea Xeral a aprobación dos estatutos adaptados ao disposto na Lei 11/2001, que foron remitidos á Consellería de Presidencia, Administracións Públicas e Xustiza, para os efectos da súa aprobación definitiva.
Tendo en conta o exposto, una vez que foi verificada a adecuación á legalidade dos ditos estatutos, en virtude do uso da competencia atribuída polo artigo 34.5º da Lei 1/1983, do 22 de febreiro, por proposta do conselleiro de Presidencia, Administracións Públicas e Xustiza, e tras a deliberación do Consello da Xunta na súa reunión do once de febreiro de dous mil dez,
DISPOÑO:
Artigo único.-Aprobar os estatutos do Colexio Profesional de Detectives Privados e Privadas de Galicia, que figuran como anexo a este decreto.
Disposición derradeira
Este decreto entrará en vigor aos vinte días da súa publicación no Diario Oficial de Galicia.
Santiago de Compostela, once de febreiro de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Título I
Do Colexio de Detectives Privados e Privadas de Galicia
Artigo 1º.-Natureza xurídica.
a) O Colexio Profesional de Detectives Privados e Privadas de Galicia é unha corporación de dereito público que se constitúe ao abeiro do artigo 36 da Constitución española; da Lei 2/1974, do 13 de febreiro, reguladora dos colexios profesionais, modificada pola Lei 7/1997, do 14 de abril, de medidas liberalizadoras en materia de solo e de colexios profesionais; da Lei 11/2001, do 18 de decembro, de colexios profesionais da Comunidade Autónoma de Galicia e da Lei 1/2008, do 17 de abril, de creación do Colexio Profesional de Detectives Privados e Privadas de Galicia.
b) O Colexio Profesional de Detectives Privados e Privadas de Galicia ten personalidade xurídica propia e plena capacidade para o cumprimento dos seus fins.
c) De acordo coa disposición transitoria primeira da Lei 1/2008, este rexerase transitoriamente polos estatutos provisionais ata a entrada en vigor dos estatutos definitivos.
Artigo 2º.-Ámbito territorial e sede.
1. O ámbito territorial do Colexio Profesional de Detectives Privados e Privadas de Galicia é o da Comunidade Autónoma galega.
2. O Colexio Profesional de Detectives Privados e Privadas de Galicia terá a súa sede na cidade de Ourense e o seu domicilio na rúa do Progreso, 145-2º.
Artigo 3º.-Ámbito persoal.
Estes estatutos son de aplicación a todos aqueles que, cumprindo os requisitos establecidos no artigo 6 destes estatutos, exerzan a súa actividade de detective privado cuxo despacho profesional único ou principal radique na Comunidade Autónoma de Galicia, así como a todos aqueles detectives que exerzan no seu ámbito territorial, que deberán comunicarllo por escrito e con antelación ao colexio.
Artigo 4º.-Fins.
O Colexio Profesional de Detectives Privados e Privadas de Galicia ten como fins:
1. Ter a representación dos intereses xerais da profesión ante terceiros, así como defendelos en beneficio dos colexiados.
2. Coidar de que a actividade profesional lle ofreza á sociedade as garantías suficientes de calidade e competencia.
3. Ordenar e regulamentar o exercicio da profesión mediante a emisión de normas técnicas e éticas de actuación.
4. Coidar de que a profesión se cinxa ás normas éticas e xurídicas que a regulan.
5. Exercer a función disciplinaria.
6. Combater o intrusismo profesional, promovendo para iso cantas accións sexan necesarias.
7. Procurar que os seus membros disfruten, en canto ao exercicio da profesión, das liberdades, garantías e consideracións que lles son debidas, así como cooperar cos colexiados no referente ao cumprimento dos deberes que lles impoñen as normas que regulan o exercicio da profesión.
8. Fomentar o desenvolvemento da profesión e o perfeccionamento da lexislación sobre as materias que lle son propias ou que lle afectan.
9. Colaborar coas administracións públicas nas materias da súa competencia de acordo coas disposicións vixentes.
10. Organizar actividades e servizos comúns de carácter profesional, cultural, de previsión e outros análogos que sexan de interese para os colexiados.
11. Promover e desenvolver a formación profesional de cara ao perfeccionamento dos seus colexiados.
12. Colaborar con outras entidades e corporacións de ámbito estatal e estranxeiro e con organismos de carácter internacional no estudo das materias obxecto da profesión.
13. Constituír tribunais arbitrais no seo do colexio para dirimir cuestións entre partes, que se someterán á decisión daqueles ao abeiro da lexislación vixente.
14. Calquera outro que lle sexa propio por razón da natureza do colexio.
Artigo 5º.-Tratamento.
O Colexio Profesional de Detectives Privados e Privadas de Galicia terá o seu tratamento tradicional e, en todo caso, o de ilustre, e o seu presidente o de ilustrísimo señor.
Título II
Dos colexiados
Capítulo I
Dos colexiados e o seu ingreso no colexio
Artigo 6º.-Membros do colexio.
Para ingresar no colexio son necesarios os requisitos seguintes:
1. Ter a nacionalidade dun dos estados membros da Unión Europea ou dun estado terceiro ao cal a Unión Europea aplique, de forma recíproca e efectiva, o principio da liberdade de circulación de profesionais, tanto polo que fai ao despacho profesional como á prestación ocasional de servizos, agás os casos de dispensa legal.
2. Estar en posesión da correspondente habilitación do ministerio competente en materia de Interior, segundo o disposto no artigo 10.1º da Lei 23/1992, de seguridade privada e dos artigos 52.3º e 54.5º do Real decreto 2364/1994, do 9 de decembro (modificado parcialmente polo Real decreto 1123/2001, do 19 de outubro), polo que se aproba o Regulamento de seguridade privada, desenvolvido pola Orde do 7 de xullo de 1995 do Ministerio de Xustiza e Interior.
3. Satisfacer a cota de ingreso, se é caso.
4. Presentar a correspondente solicitude.
Artigo 7º.-Perda da condición de colexiado.
A condición de colexiado perderase polas causas seguintes:
1. Defunción.
2. Incapacidade legal.
3. Separación ou expulsión como consecuencia do cumprimento de sanción disciplinaria que a comporte.
4. Perda da habilitación establecida no punto 2 do artigo 6 destes estatutos.
5. Baixa forzosa por incumprimento das obrigas económicas.
Neste último caso, será precisa a apertura de expediente, logo de requirimento por escrito ao afectado para que, nun prazo de dez días, regularice a súa situación.
En calquera momento, poderase rehabilitar a colexiación, logo do aboamento dos descubertos pendentes e da cota de reingreso, en caso de que estivese prevista.
A perda da condición de colexiado non libera do cumprimento das obrigas vencidas.
Artigo 8º.-Obrigatoriedade da colexiación.
A incorporación ao colexio é obrigatoria para o exercicio da profesión de detective privado en calquera das súas formas, sexa como titular individual (autónomo), como asociado ou baixo o réxime de dependencia (por conta allea).
Será requisito para exercer a profesión de detective privado no ámbito da Comunidade Autónoma de Galicia a incorporación ao Colexio Profesional de Detectives Privados e Privadas de Galicia, cando o despacho profesional único ou principal en que se exerza a dita profesión radique nesta comunidade autónoma.
Soamente os profesionais colexiados poden utilizar a denominación de «detective privado». Noutro caso, deberán limitarse á titulación académica que corresponda.
Os profesionais titulados vinculados coa Administración pública mediante relación de servizos de carácter administrativo ou laboral, non precisarán atoparse colexiados para o exercicio de funcións puramente administrativas ni para a realización de actividades propias da correspondente profesión, por conta da administración á que pertenzan, cando o destinatario inmediato daquelas sexa esa Administración. Si será obrigatorio, en consecuencia, a colexiación para o exercicio da actividade privada.
Capítulo II
Dereitos e obrigas dos colexiados
Artigo 9º.-Dereitos dos colexiados.
Son dereitos dos colexiados:
a) O apoio e defensa polo colexio ante todo tipo de persoas e entidades públicas e particulares en relación co seu exercicio profesional.
b) Exercer as funcións propias do detective privado conforme o seu estatuto profesional, sexa individualmente ou asociado con outros profesionais.
c) Elixir e ser elixidos para ocupar cargos na Xunta de Goberno e en calquera órganos electivos que corresponda no seo do colexio, así como participar na adopción de acordos da xunta xeral.
d) Utilizar os servizos colexiais conforme as condicións establecidas para estes.
e) Comisionar o colexio, na forma que este estableza, os servizos de asesoramento xurídico para o cobramento de soldos, remuneracións ou minutas profesionais.
f) De coñecemento da marcha do colexio a través de follas informativas, boletíns, publicacións, anuarios ou outros envíos, así como nas asembleas regulamentarias.
g) Utilizar a denominación de «detective privado» e cantas prerrogativas lles estean recoñecidas aos detectives privados no seu exercicio profesional, así como dispoñer do visado profesional para a emisión de todo tipo de informes.
h) Cantos outros dereitos se deriven por conexión necesaria dos anteriores ou sexan establecidos polo correspondente acordo colexial.
Artigo 10º.-Deberes dos colexiados.
Son deberes dos colexiados:
a) Exercer a profesión, sexa de forma individual, colectiva ou en asociación con outros profesionais, conforme as normas deontolóxicas e estatutarias establecidas.
b) Defender os intereses confiados polos usuarios dos servizos profesionais do detective privado.
c) Cumprir o disposto nestes estatutos e acatar as resolucións da asemblea, xunta de goberno ou presidente, con reserva dos recursos pertinentes.
d) Comparecer ante a xunta de goberno ou ante o presidente cando sexan convocados.
e) Comunicarlle á xunta de goberno no prazo de trinta días os cambios de domicilio profesional, así como de enderezo de correo electrónico.
f) Aboar, dentro do prazo regulamentario, as cotas e taxas que procedan.
g) Actualizar os seus coñecementos e técnicas de traballo e asegurar o axeitado nivel de calidade nos traballos realizados.
h) Gardar o debido respecto e consideración a todos os compañeiros.
i) Utilizar o visado colexial para a emisión de calquera tipo de informe profesional en toda clase de soporte.
Título III
Dos órganos do colexio
Artigo 11º.-Órganos de representación.
Os órganos do Colexio Profesional de Detectives Privados e Privadas de Galicia son: a asemblea xeral, a xunta de goberno e o presidente.
Capítulo I
Da Asemblea Xeral
Artigo 12º.-A asemblea xeral.
1. A asemblea xeral é o órgano supremo do colexio. Estará constituída por todos os colexiados e adoptará os seus acordos por maioría e en concordancia cos presentes estatutos. A asemblea poderá reunirse en sesións de carácter ordinario e extraordinario.
2. A asemblea xeral, sexa ordinaria ou extraordinaria, convocarase cunha antelación mínima de vinte días respecto da data da súa realización, mediante comunicación escrita a todos os colexiados; a convocatoria incluirá o lugar, a data e a hora da reunión, así como a orde do día. Durante o citado prazo quedarán á disposición dos colexiados, na secretaría do colexio e durante as horas de oficina, os expedientes e propostas que serán sometidos para o seu debate na asemblea convocada.
3. A asemblea xeral quedará validamente constituída en primeira convocatoria cando á hora fixada estean presentes polo menos o 25% dos colexiados. En caso de non alcanzar o dito límite, a segunda convocatoria quedará fixada media hora máis tarde da primeira convocatoria e quedará validamente constituída calquera que sexa o número de colexiados asistentes.
4. Os acordos tomaranse por maioría simple entre os votos emitidos. Porén, os acordos exixirán unha maioría de dous terzos dos votos emitidos cando se trate da aprobación ou modificación dos estatutos.
5. Son competencias exclusivas da asemblea xeral:
a) A aprobación e a reforma dos estatutos e das normas deontolóxicas colexiais.
b) A elección da xunta de goberno e do seu presidente, e a remoción deles por medio da moción de censura.
c) A aprobación dos orzamentos e das contas do colexio.
d) A aprobación da xestión da xunta de goberno e do seu presidente.
Artigo 13º.-Reunións ordinarias.
A asemblea xeral reunirase ordinariamente dúas veces ao ano: a primeira dentro do primeiro trimestre do ano para a rendición de contas e o informe de xestión da Xunta de Goberno do exercicio precedente; e a segunda, no último trimestre do ano, para a aprobación dos orzamentos do exercicio seguinte.
A asemblea reunirase ordinariamente cada catro anos, no último trimestre do ano, para realizar eleccións para a renovación dos cargos da xunta de goberno. Esta asemblea convocarase exclusivamente para esta finalidade, polo que a súa orde do día non poderá conter outros puntos.
Artigo 14º.-Primeira asemblea xeral ordinaria.
A primeira asemblea ordinaria a que se refire o artigo anterior deliberará e tomará acordos con relación á seguinte orde do día:
1. Resumo, por parte do presidente, dos acontecementos máis importantes acontecidos durante o ano anterior que tivesen relación co colexio.
2. Lectura, discusión e votación da conta xeral de ingresos e gastos do ano anterior.
3. Lectura, debate e votación das propostas que se consignen na convocatoria.
4. Rogos, propostas e preguntas.
Artigo 15º.-Segunda asemblea xeral ordinaria.
A segunda asemblea ordinaria deliberará e tomará acordos en relación coa seguinte orde do día:
1. Lectura e aprobación do orzamento para o ano próximo presentado pola xunta de goberno.
2. Rogos, propostas e preguntas.
Artigo 16º.-Reunións extraordinarias.
A asemblea xeral extraordinaria reunirase por iniciativa do presidente, da xunta de goberno ou cando o solicite un número de colexiados superior ao 25%, e débese, neste último caso, especificar no escrito de solicitude a orde do día desta. Corresponde á asemblea xeral extraordinaria:
a) A aprobación ou modificación dos estatutos colexiais.
b) A autorización á xunta de goberno para a venda ou gravame de inmobles colexiais.
c) A censura da xestión da xunta de goberno ou dos seus membros.
d) Promover a disolución do colexio ou o cambio da súa denominación, de acordo co establecido nos estatutos.
e) Calquera outra materia que non sexa de competencia específica da asemblea ordinaria.
Artigo 17º.-Presidencia e desenvolvemento das asembleas.
O presidente dirixirá os debates e concederá e limitará as palabras e quendas. As asembleas convocadas conforme o establecido nestes estatutos constituiranse validamente, en segunda convocatoria, calquera que sexa o número de asistentes. Nos debates concederanse tres quendas a favor e outros tantos en contra dunha posición ou asunto e, unha vez esgotados aqueles, someterase a votación.
Se a importancia ou a gravidade do asunto o exixise, por iniciativa do presidente poderase acordar a ampliación do número de intervencións e a concesión de palabras para rectificacións ou alusións, que deberán limitarse ao punto concreto que as motivase.
Artigo 18º.-Proceso de adopción de acordos.
As asembleas tomarán acordos por maioría de votos dos asistentes, salvo o disposto nestes estatutos para determinadas materias. A cada colexiado correspóndelle un voto que deberá emitir persoalmente. A votación pode ser ordinaria, nominal ou secreta. Deberá ser nominal ou secreta se o solicita un 10% dos asistentes. Se sobre un mesmo punto do debate se solicitase ao mesmo tempo votación nominal e secreta, prevalecerá esta última.
Entenderanse adoptados os acordos por asentimento se, consultada a asemblea, non houbese oposición por parte de ningún dos asistentes. Non poderán adoptarse acordos sobre cuestións que non constasen previamente na orde do día.
Artigo 19º.-Validez dos acordos.
Os acordos son obrigatorios para todos os colexiados. Non obstante, se a Xunta de Goberno estimase que algún acordo da asemblea fose contrario á lei ou estes estatutos, poderá suspender a execución e interpoñer o correspondente recurso administrativo.
Artigo 20º.-O voto de censura.
1. O voto de censura á xunta de goberno ou a algún dos seus membros será competencia da asemblea xeral extraordinaria convocada para ese só efecto.
2. A solicitude desta convocatoria de asemblea xeral extraordinaria requirirá a sinatura dun mínimo do trinta por cento dos colexiados, incorporados polo menos con dous meses de antelación e expresará con claridade as razóns nas que se basea.
3. A asemblea xeral extraordinaria terá lugar dentro dos trinta días hábiles contados desde que se presentase a solicitude e non poderán tratarse nela máis asuntos que os expresados na convocatoria.
4. A válida constitución da dita asemblea xeral extraordinaria requirirá a concorrencia persoal da metade máis un do censo colexial con dereito a voto e o voto deberá de ser expresado necesariamente de forma secreta, directa e persoal.
A moción de censura quedará aprobada por voto favorable da metade máis un dos asistentes que, pola súa vez, representen a metade máis un do total de votos presentes.
Artigo 21º.-Ratificación da xestión corporativa.
Por decisión da xunta de goberno, ou por solicitude do trinta por cento dos colexiados, será sometida a votación de xunta xeral extraordinaria a confianza dos colexiados na xestión da xunta de goberno. O voto afectará sempre a totalidade da xunta.
A denegación de confianza na xestión da xunta requirirá ser aprobada pola metade máis un dos asistentes que, pola súa vez, representen a metade máis un do total de votos presentes e levará consigo a apertura do proceso electoral, continuando en funcións a xunta anterior, salvo as competencias atribuídas á xunta electoral, ata a toma de posesión dos que resulten elixidos.
Capítulo II
Da Xunta de Goberno
Sección primeira
Composición
Artigo 22º.-Composición.
A xunta de goberno, como órgano reitor do colexio, componse dun presidente, un vicepresidente, un secretario, un tesoureiro e tres vogais. Os vogais estarán numerados para os efectos de substitución.
Artigo 23º.-Provisión dos cargos.
Os cargos da xunta de goberno proveranse por elección directa, na que participarán todos os colexiados, segundo o procedemento que se establece no título IV destes estatutos.
Artigo 24º.-Mandato e reelección dos cargos.
O mandato dos membros da xunta de goberno será de catro anos. Os membros da xunta de goberno poden ser reelixidos indefinidamente.
Artigo 25º.-Vacantes da xunta de goberno.
As vacantes que se produzan na xunta de goberno serán provistas ata a expiración do seu mandato en virtude do correspondente acordo da mesma xunta de goberno. A designación de quen substitúa o presidente, vicepresidente, secretario ou tesoureiro deberá recaer en quen previamente fose membro da xunta. Os demais membros serán substituídos por un colexiado que conte cunha antigüidade mínima dun ano no colexio.
Artigo 26º.-Vacantes superiores á metade dos cargos.
Se quedasen vacantes a metade máis un dos cargos da xunta de goberno e non se cumprisen os dous primeiros anos do seu mandato, esta convocará eleccións a través dunha asemblea extraordinaria para a provisión dos citados cargos nun prazo de trinta días naturais. Os colexiados elixidos nesta ocasión desempeñarán o mandato daqueles aos cales substitúan.
Se por calquera causa quedasen vacantes a totalidade dos cargos da xunta de goberno e, en consecuencia, non puidesen convocarse eleccións para cubrilos, constituirase unha xunta electoral, formada polos tres colexiados de maior antigüidade e os dous de menor, cuxo obxectivo será o de convocar eleccións mediante asemblea extraordinaria no mesmo prazo citado no parágrafo anterior. As eleccións deberán realizarse dentro dos corenta e cinco días seguintes ao da convocatoria.
Para o suposto de que no prazo de 30 días naturais desde que se produce a vacante ou vacantes non fose posible cubrir o devandito posto pola xunta de goberno por calquera causa, procederase á convocatoria de eleccións para o posto ou postos vacantes.
Artigo 27º.-Substitución dos membros da Xunta de Goberno.
O vicepresidente substituirá o presidente. Os vogais da xunta de goberno substituirán por orde de categoría o vicepresidente en caso de enfermidade, ausencia ou vacante.
Cando, por calquera motivo, quedasen vacantes definitiva ou temporalmente os cargos de secretario ou tesoureiro, serán substituídos polos vogais en orde inversa á súa categoría.
Sección segunda
Competencias e réxime de funcionamento
Artigo 28º.-Competencias.
Correspóndelle á xunta de goberno a dirección e organización do colexio para a consecución dos seus fins e a este respecto exercerá cantas facultades non se atopen expresamente atribuídas á asemblea xeral.
En especial, correspóndelle:
En relación cos colexiados:
1. Resolver as solicitudes de incorporación ao colexio.
2. Velar pola necesaria independencia no exercicio profesional dos detectives privados e privadas.
3. Interpretar con carácter xeral estes estatutos e demais normas colexiais.
4. Exixir aos colexiados que se comporten coa debida corrección e que actúen con celo e competencia profesional.
5. Combater o intrusismo e denunciar as incompatibilidades.
6. Establecer e recadar as cotas colexiais e outras cargas que satisfarán os colexiados.
7. Establecer e fixar o importe dos dereitos de incorporación ao colexio.
8. Publicar as normas orientadoras dos honorarios profesionais.
9. Exercer as facultades disciplinarias.
10. Facilitarlles aos tribunais ou autoridades de calquera orde as designacións de colexiados chamados a intervir como perito, constituíndo para tal efecto unha ou máis quendas de actuación profesional, de acordo coas normas de funcionamento que para tal efecto aprobe.
11. Asesorar os colexiados nas súas reclamacións fundadas como consecuencia do exercicio profesional, dentro das posibilidades orzamentarias establecidas, podendo asumir a súa representación para tal efecto ante todo tipo de entidades públicas e persoas privadas.
12. Asesorar os colexiados na xestión de cobramento de honorarios profesionais adebedados podendo asumir por substitución procesual a súa representación, nas condicións que se establezan.
13. Convocar as asembleas e fixar previamente a orde do día.
14. Convocar eleccións para a provisión dos cargos da xunta de goberno.
15. Dar de baixa no colexio os colexiados que deixen de satisfacer as cotas ou outras cargas establecidas.
16. Crear as comisións colexiais que sexan precisas e outorgarlles as facultades que sexan procedentes.
17. Resolver por laudo, por instancia das partes interesadas, as diferenzas xurdidas en canto á execución ou retribución dos traballos profesionais realizados polos detectives privados e privadas.
18. Concertar acordos ou convenios de colaboración con todo tipo de entidades públicas ou privadas para o mellor cumprimento dos fins corporativos.
19. Desenvolver actividades de formación e especialización, ben por medio do colexio, ben mediante a colaboración con outras entidades públicas ou privadas.
En relación cos tribunais de xustiza e outros organismos públicos:
1. Defender, cando se considere procedente, os colexiados na execución das funcións da profesión ou con motivo destas.
2. Representar o colexio nos actos oficiais.
3. Informar os proxectos de disposicións legais de calquera rango que se sometan á consideración do colexio.
En relación cos recursos económicos do colexio:
1. Redactar os orzamentos e render contas anualmente.
2. Recadar, custodiar e administrar os fondos colexiais.
3. Propoñerlle á asemblea o investimento dos fondos do colexio.
En relación co colexio:
Acordar, se é o caso, a variación da sede oficial do Colexio Profesional de Detectives Privados e Privadas de Galicia dentro do ámbito territorial da comunidade autónoma.
Artigo 29º.-Reunións da xunta de goberno e proceso de adopción de acordos.
A xunta de goberno reunirase como mínimo unha vez ao mes e tantas veces como sexa convocada polo presidente, por iniciativa propia ou por petición de catro membros da xunta de goberno.
Para que poida adoptar validamente acordos, será precisa a concorrencia da maioría de membros que a integran.
Os acordos deberán tomarse por maioría de votos dos asistentes. O presidente terá voto de calidade en caso de empate.
A asistencia ás reunións da xunta de goberno é obrigatoria. A falta de asistencia non xustificada a tres sesións consecutivas poderá entenderse como renuncia ao cargo.
Artigo 30º.-Funcións do presidente.
O presidente convoca e preside as sesións da asemblea xeral e da xunta de goberno, desempeñaa a representación do colexio, executa os acordos da xunta de goberno e conforma e autoriza os documentos necesarios e as ordes de pagamento mancomunadamente co tesoureiro.
O colexiado ao cal lle sexa encargado promover ou preparar actuacións de calquera tipo en contra doutro detective sobre responsabilidades relacionadas co exercicio profesional, dirixirase previamente ao presidente para que leve a cabo un labor de mediación, se este o considera oportuno.
Con independencia diso, o presidente actuará como mediador naquelas diferenzas que ambas as dúas partes sometan á súa consideración.
Artigo 31º.-Funcións do vicepresidente.
O vicepresidente terá as mesmas atribucións que o presidente cando o substitúa por ausencia, vacante, enfermidade ou delegación e exercerá todas aquelas que este lle delegue.
Artigo 32º.-Funcións do secretario.
O secretario redacta e dá fe das actas da asemblea xeral e da xunta de goberno, así como das eleccións á xunta de goberno; custodia a documentación do colexio; expide e tramita certificacións e documentos e redacta a memoria de xestión anual para a súa aprobación na asemblea xeral.
Para o mellor cumprimento das funcións citadas, o persoal administrativo e técnico do colexio dependerá organicamente do secretario.
Artigo 33º.-Funcións do tesoureiro.
O tesoureiro recada e custodia os fondos do colexio, autoriza as ordes de pagamento mancomunadamente co presidente, realiza os pagamentos, redacta o anteproxecto de orzamentos e balance de contas e leva os libros de contabilidade e inventario dos bens do colexio.
Así mesmo, o tesoureiro elaborará e presentará a auditoría relativa á renovación parcial da xunta de goberno prevista no artigo 46 destes estatutos, para o cal poderá auxiliarse ben por profesionais externos ao colexio, ben por aqueles empregados que teñan a competencia.
Artigo 34º.-Funcións dos vogais.
Os vogais desempeñarán os labores que lles sexan confiados pola xunta de goberno, colaborarán cos restantes membros da xunta de goberno e substituiranos en caso de ausencia, vacante ou enfermidade.
Será incompatible con calquera dos cargos da xunta de goberno, incluído o presidente, desempeñar os seguintes cargos: deputados e senadores das Cortes Xerais, membros de asembleas lexislativas de comunidades autónomas e altos cargos de libre designación das administracións públicas.
Título IV
Da elección dos membros da Xunta de Goberno
Artigo 35º.-Duración do mandato.
A elección dos membros da xunta de goberno farase para un mandato de catro anos, mediante sufraxio libre, directo e secreto, na que poderán ser elixidos todos aqueles que, reunindo os requisitos do artigo 6 destes estatutos, teñan o seu despacho profesional único ou principal en Galicia e ter unha antigüidade mínima dun ano entre a data de incorporación e o día das eleccións.
Artigo 36º.-Censo electoral.
1. A xunta de goberno, nos cinco días naturais seguintes ao da data de anuncio da convocatoria, de conformidade co establecido no artigo 13 destes estatutos, inserirá no taboleiro de anuncios a lista de todos aqueles con dereito a voto, xunto cunha copia do texto da convocatoria con mención especial aos cargos obxecto de elección, requisitos para acceder a eles, día, lugar, horario de votación e inicio do escrutinio.
2. A devandita lista será exposta ata a data fixada como límite para a presentación de candidaturas. Aqueles que desexen formular reclamacións contra o censo de electores deberán verificalas no prazo de cinco días naturais seguintes á data de expiración do prazo anterior.
3. A xunta de goberno, se houber reclamacións contra as listas, resolverá no prazo dos tres días naturais seguintes e notificaralle a resolución a cada reclamante durante os dous días seguintes.
Artigo 37º.-Candidatos.
Para ser proclamado candidato a calquera cargo da xunta de goberno é indispensable ser elector, residir na demarcación do colexio e ter unha antigüidade mínima dun ano entre a data de incorporación e o día das eleccións.
Non poden ser proclamados candidatos aqueles membros que foran sancionados, en canto non sexa cancelada a súa sanción, así como aqueles que non se atopen ao corrente no pagamento das cotas colexiais.
Artigo 38º.-Presentación de candidaturas.
1. As candidaturas presentaranse na sede do colexio con vinte días naturais de antelación, como mínimo, á data sinalada para o acto electoral.
2. As candidaturas deberán de conter tantos candidatos como cargos se sometan a elección.
3. Ningún colexiado poderá presentar a súa candidatura para máis dun cargo.
Artigo 39º.-Proclamación de candidatos.
A xunta, ao día seguinte ao do da finalización do prazo de presentación de candidaturas, proclamará candidatos a aqueles colexiados que reúnan os requisitos exixidos nestes estatutos e electos a aqueles que non teñan opoñentes. A continuación deberá publicar no taboleiro de anuncios do colexio e comunicárllelo ao día seguinte aos interesados, sen prexuízo de que se poida dirixir aos demais colexiados.
Artigo 40º.-O voto.
1. O exercicio do voto nas eleccións colexiais poderá exercitarse por correspondencia, dirixida en forma de certificado á mesa electoral. Tamén poderá facerse por acta notarial. En ambos os dous casos, o voto deberá estar en poder da mesa electoral antes de que esta vote e comece o escrutinio. Non se admitirá o voto por representación en ningún caso.
2. Todos os colexiados que desexen votar por correo deberán solicitalo por escrito ou persoalmente na secretaría do colexio, séndolle remitida a documentación ou entregada en man. A devandita documentación consistirá en sobre e papeleta oficial emitida polo colexio e co selo deste.
3. A documentación, sobre a que non se poderá efectuar anotación ningunha que vulnere o segredo de voto, seralle remitida debidamente pechada á mesa electoral do colexio, introducida nun sobre con remite do elector, acompañada de carta ou oficio remisor coa súa sinatura e daráselle curso mediante correo certificado con xustificante de recepción.
4. Serán nulos todos aqueles votos que de calquera modo vulneren o segredo do voto ou aqueles emitidos en papeleta diferente á oficial remitida polo colexio.
5. A mesa electoral poderá regular os requisitos adicionais para garantir a autenticidade, a participación dos colexiados ou o segredo de voto.
6. O voto persoal prevalecerá sobre o emitido por correo.
Artigo 41º.-A votación e o escrutinio.
1. A elección dos membros da xunta de goberno farase mediante votación libre, directa e secreta de todos os colexiados.
2. A votación efectuarase en asemblea xeral, convocada para o efecto, e nela os votantes acreditarán a súa personalidade á mesa electoral, que comprobará que estean incluídos no censo elaborado para as eleccións. O presidente pronunciará en voz alta o nome e os apelidos do votante e, no momento de introducir a papeleta na urna, fará mención de que votou.
3. A sesión electoral, que se realizará nunha mesma xornada, durará catro horas en horario que acordará a xunta de goberno. Constituirase a mesa electoral acompañada dun interventor por cada unha das candidaturas.
4. Transcorrido o tempo de duración da votación, pecharanse as portas do local, votarán os que se atopen dentro e non o fixesen, introducirase na urna o voto por correo, e despois votará a mesa.
5. A continuación, verificarase o escrutinio, seguidamente publicarase o resultado e proclamarase electa a candidatura que obtivese un maior número de votos. En caso de empate, procederase á nova votación.
6. A mesa electoral estará formada por tres electores que non sexan candidatos nin interventores. Os membros da mesa serán o elector de maior idade, o de menor e o que posúa a habilitación máis antiga, de entre os presentes no momento da súa constitución.
Artigo 42º.-Toma de posesión dos membros da xunta de goberno.
Os candidatos elixidos tomarán posesión dos seus cargos na asemblea xeral que deberá realizarase no prazo máximo dos tres meses seguintes á elección, tras a promesa ou xuramento de cumprir lealmente o cargo respectivo e gardar o segredo das deliberacións da xunta de goberno, momento no que cesarán os substituídos; non obstante, en supostos excepcionais, poderán tomar posesión provisional con anterioridade á realización da devandita asemblea xeral, solemnizando nela a toma de posesión.
Artigo 43º.-Recursos.
Os recursos que se interpoñan no proceso electoral ou contra o seu resultado ante a xunta de goberno do colexio non suspenderán a votación, proclamación e toma de posesión dos elixidos, salvo cando así se acorde por causas excepcionais mediante resolución expresa e motivada, que será debidamente publicada.
Artigo 44º.-Comunicacións.
No prazo de cinco días desde a constitución da nova xunta de goberno, deberá comunicárselle esta á consellería competente en materia de colexios profesionais e á consellería ou consellerías competentes por razón da profesión.
Artigo 45º.-Auditoría dos estados financeiros e contables.
Cando se produza unha renovación total ou parcial da xunta de goberno, as contas colexiais serán auditadas.
Para o caso de que a renovación sexa total, a dita auditoría encargaráselles a profesionais alleos á Xunta de Goberno.
Para o suposto de renovación parcial, seguirase o disposto no artigo 34 destes estatutos.
Artigo 46º.-Cesamento dos membros da xunta de goberno.
Os membros da xunta de goberno do Colexio de Detectives Privados e Privadas de Galicia cesarán polas seguintes causas:
1. Falecemento.
2. Incapacidade legal.
3. Renuncia do interesado.
4. Falta de concorrencia ou perda dos requisitos estatutarios para desempeñar o cargo.
5. Expiración do prazo para o que foron elixidos ou designados.
6. Falta de asistencia inxustificada a tres sesións consecutivas da xunta de goberno ou a cinco alternativas no prazo dun ano, tras acordo da propia xunta.
7. Aprobación da moción de censura, segundo o disposto no artigo 20 destes estatutos.
8. Perda da moción de confianza, segundo o disposto no artigo 21 destes estatutos.
Título V
Dos membros de honra e mérito
Artigo 47º.-Nomeamento de colexiados de honra e de mérito.
A xunta de goberno, por acordo tomado por maioría, poderá designar colexiado de honra aquela persoa, española ou estranxeira, detective ou non, co fin de recoñecer os seus eminentes servizos ao colexio ou á profesión.
Igualmente, a xunta de goberno poderá designar por maioría, colexiado de mérito aquel compañeiro colexiado que se atope na situación exposta no anterior parágrafo.
Título VI
Dos recursos económicos do colexio
Artigo 48º.-Recursos ordinarios.
Constituirán recursos ordinarios do colexio:
1. Os rendementos de calquera natureza que poidan producir os bens ou dereitos que integran o patrimonio colexial.
2. Os dereitos de incorporación ao colexio.
3. Os dereitos polos informes que presente a xunta de goberno e as regulacións de honorarios xudiciais e extraxudiciais, así como os ditames ou resolucións que se lle soliciten.
4. Os dereitos por convalidación de poderes e polas intervencións profesionais noutros asuntos.
5. O importe das cotas ordinarias e extraordinarias, derramas e visados colexiais.
6. Os dereitos por expedición de certificados.
7. Calquera outro concepto que legalmente proceda.
Artigo 49º.-Recursos extraordinarios.
Constituirán os recursos extraordinarios do colexio:
1. As subvencións ou donativos concedidos polo Estado, as corporacións oficiais, entidades ou particulares.
2. Os bens de calquera clase que, por herdanza ou por outro título, pasen a formar parte do patrimonio corporativo.
3. As cantidades que, por calquera concepto, corresponda percibir ao colexio cando administre, en cumprimento dalgún encargo temporal ou perpetuo, cultural ou benéfico, uns bens ou rendas determinados.
4. Os xuros e rendas dos distintos elementos do patrimonio colexial.
5. Calquera outro concepto que legalmente proceda.
Título VII
Do persoal e do funcionamento administrativo do colexio
Artigo 50º.-Expedientes, actos e comunicacións.
A actividade do colexio axustarase, no non previsto nestes estatutos, ao disposto nas leis administrativas ou laborais segundo a natureza dos asuntos desenvolvidos.
As convocatorias, circulares e toda clase de notificacións e comunicacións colexiais poderanse practicar por medios telemáticos, fax ou correo electrónico ao enderezo que o colexiado facilite ao colexio.
Exclúense do anterior as notificacións de resolucións recaídas en expedientes disciplinarios ou sancionadores que deberán seguir o procedemento previsto nestes estatutos.
Artigo 51º.-Do secretario técnico ou xerente do colexio e do persoal administrativo auxiliar.
O Colexio Profesional de Detectives Privados e Privadas de Galicia poderá contar cos servizos dun secretario técnico ou xerente, que organizará administrativamente o colexio e terá as funcións e competencias que a xunta de goberno determine ou delegue, agás a competencia para resolver expedientes disciplinarios.
A xunta de goberno procederá á designación dos empregados administrativos, auxiliares ou subalternos que sexan necesarios para a boa marcha do colexio.
Título VIII
Da disolución e liquidación do colexio
Artigo 52º.-Disolución.
O colexio poderá disolverse por vontade dos seus membros, por cumprimento do fin para o que foi constituído, por non poder cumprir ou mesmo ou por sentenza xudicial firme.
Para que o Colexio Profesional de Detectives Privados e Privadas de Galicia sexa disolto por vontade dos seus membros, será necesario que o acordo de disolución sexa adoptado pola asemblea xeral extraordinaria convocada para o devandito efecto e que reúna o voto favorable, en votación secreta, das catro quintas partes dos votos.
Acordada a disolución do colexio, a xunta de goberno, incrementada en tres colexiados dos máis antigos, converterase en comisión liquidadora e como tal procederá a reclamar todas as cantidades que tivese pendente de cobramento, a pagar o que se deba e a realizar os bens que existan no seu patrimonio.
Artigo 53º.-Liquidación.
Practicadas as anteriores operacións, no suposto de que quedasen cantidades no activo do colexio, serán repartidas pola comisión liquidadora, entre todos os seus colexiados no momento da liquidación e en proporción aos seus anos de antigüidade. Todo o anterior, sen prexuízo de que a propia Asemblea Xeral extraordinaria acorde destinar total ou parcialmente o remanente a fins sociais.
Título IX
Do Regulamento de réxime interior
Artigo 54º.-Normativa colexial interior.
O regulamento de réxime interior do colexio estará constituído por aquelas disposicións xerais que, con tal rango, sexan aprobadas polos órganos colexiais en desenvolvemento destes estatutos, en canto a quendas de actuación profesional, incompatibilidades, segredo profesional, sociedades profesionais, normativas profesionais e de carácter deontolóxico, regulamento de precolexiación, constitución e funcionamento dos distintos órganos e servizos colexiais, etc.
Título X
Da función disciplinaria
Artigo 55º.-Ámbito.
Con independencia de que poidan incorrer noutras responsabilidades, os detectives privados e privadas están suxeitos á facultade disciplinaria do colexio para aqueles actos ou omisións previstos como faltas nestes estatutos e no caso de infracción dos seus deberes profesionais.
O exercicio da facultade disciplinaria corresponderalle á xunta de goberno do colexio e será aplicable só se previamente se forma o expediente correspondente.
Artigo 56º.-Órganos competentes para sancionar.
A xunta de goberno e, no seu nome, o presidente do colexio, sancionará as faltas leves, logo de audiencia ou descarga do inculpado. En caso de faltas graves ou moi graves, será a Xunta de Goberno a competente, logo de apertura do correspondente expediente sancionador.
Artigo 57º.-Adopción de sancións por faltas moi graves.
O acordo de suspensión por máis de seis meses tomarao exclusivamente a xunta de goberno mediante votación secreta e coa conformidade das dúas terceiras partes dos seus membros.
A esta sesión estarán obrigados a asistir todos os compoñentes da xunta. O membro que, sen causa xustificada, non asistise, deixará de pertencer ao órgano reitor do colexio, sen que poida ser nomeado de novo na elección que teña lugar para cubrir a súa vacante.
Artigo 58º.-Procedemento.
As faltas graves e moi graves serán sancionadas pola xunta de goberno, logo de apertura do correspondente expediente, que se axustará ás normas seguintes:
a) O procedemento iniciarase por acordo da xunta de goberno, xa sexa por iniciativa propia ou como consecuencia de denuncia formulada por calquera colexiado, persoa ou entidade pública ou privada.
A xunta de goberno, cando reciba unha denuncia ou teña coñecemento dunha suposta falta grave ou moi grave, deberá recadar a información previa necesaria, antes de decidir a incoación do expediente ou, se é o caso, que se arquiven as actuacións sen ningún tipo de recurso ulterior.
Todas as actuacións relativas á tramitación do expediente sancionador serán levadas a cabo por unha comisión; esta será nomeada pola xunta de goberno entre os colexiados ou polo órgano a quen, con carácter permanente, se lle delegaron estas facultades. A incoación do expediente, así como o nomeamento do instrutor, notificaráselle ao colexiado suxeito ao expediente.
b) Correspóndelle á comisión practicar todas as probas e actuacións que conduzan ao esclarecemento dos feitos e determinar as responsabilidades susceptibles de sanción.
Á vista das actuacións practicadas formularase un prego de cargos, onde se exporán os feitos imputados ou ben a proposta de sobresemento e arquivo do expediente.
c) O prego de cargos notificaráselle ao interesado e concederáselle un prazo de dez días hábiles para poder contestar. No trámite de descarga, o colexiado interesado achegará, se é necesario, todas as probas polas cales intenta defenderse.
d) Contestado o prego de cargos ou transcorrido o prazo de facelo e practicada a proba correspondente, a comisión instrutora formulará proposta de resolución, que se lle notificará ao interesado para que, no prazo de dez días hábiles, poida alegar todo o que considere conveniente para a súa defensa. Durante este mesmo prazo, notificaránselle as actuacións practicadas.
e) A proposta de resolución con toda a actuación elevarase á Xunta de Goberno e esta ditará a resolución. Fronte a esta resolución, poderá interpoñerse recurso potestativo de reposición ante a propia xunta de goberno no prazo de 30 días.
f) As resolucións sancionadoras conterán a relación dos feitos probados, a determinación das faltas constatadas e a cualificación da súa gravidade.
A relación de feitos ha de ser congruente co prego de cargos formulados no expediente.
No non previsto nas anteriores epígrafes, o procedemento para a exixencia da responsabilidade disciplinaria seguirá os trámites establecidos no Real decreto 1398/1993, do 4 de agosto, polo que se regula o procedemento para o exercicio da potestade sancionadora e, supletoriamente, polas normas contidas na Lei 30/1992.
Sen prexuízo do anterior, a xunta de goberno poderá aprobar un regulamento de réxime interno de procedemento para o exercicio da potestade disciplinaria.
Artigo 59º.-Clasificación de faltas.
As faltas que poden comportar sancións disciplinarias clasifícanse en leves, graves e moi graves.
Artigo 60º.-Faltas leves.
Terán a consideración de faltas leves:
1. A falta de respecto aos membros da xunta de goberno no exercicio das súas funcións, cando non constitúa falta grave ou moi grave.
2. A simple inobservancia leve no cumprimento das normas estatutarias.
3. As infraccións leves aos deberes que a profesión impón.
4. Os actos enumerados no artigo seguinte, se non revestisen entidade suficiente para seren considerados como graves.
Artigo 61º.-Faltas graves.
Terán a consideración de faltas graves:
1. O incumprimento grave das normas estatutarias ou dos acordos adoptados polo colexio, cando non constitúa falta de entidade superior.
2. A falta de respecto, por acción ou omisión aos compoñentes da xunta de goberno, cando estes actúen no exercicio das súas funcións.
3. Os actos de desconsideración manifesta cara aos compañeiros no exercicio da actividade profesional.
4. Os actos e as omisións descritos nos catro primeiros puntos do artigo seguinte, se non revestisen entidade abonda para seren considerados como moi graves.
5. A comisión de tres faltas leves no período dun ano.
Artigo 62º.-Faltas moi graves.
Terán a consideración de faltas moi graves:
1. A prestación de servizos profesionais con incumprimento dos requisitos enumerados nestes estatutos e calquera outra infracción que nestes teña a cualificación de falta moi grave.
2. Os actos e as omisións que constitúan ofensa grave á dignidade da profesión ou ás regras éticas que a rexen.
3. O atentado contra a dignidade e a honra dos compañeiros que constitúan a xunta de goberno cando estes actúen no exercicio das súas funcións e contra a dos demais compañeiros con motivo do exercicio profesional.
4. A realización de actividades e a constitución ou pertenza a asociacións que teñan como fin ou que realicen funcións propias do colexio.
5. A infracción das disposicións e as prohibicións en materia de incompatibilidades.
6. O encubrimento do intrusismo profesional.
7. A competencia desleal e, en especial, o emprego de persoal non habilitado para o exercicio da profesión.
8. A comisión de delitos dolosos, en calquera grao de participación, como consecuencia do exercicio profesional.
9. A condena en sentenza firme por feito gravemente afrontoso.
10. A comisión de infraccións que, polo seu número ou gravidade, resultasen incompatibles co exercicio profesional.
11. O incumprimento inxustificado das obrigas económicas para co colexio.
12. A comisión de tres faltas graves no período dun ano.
Artigo 63º.-Cadro de sancións.
Imporanse como medidas correctoras as seguintes:
1. Amoestación privada.
2. Apercibimento por escrito.
3. Amoestación pública interna.
4. Multa.
5. Suspensión no exercicio profesional por un prazo non superior a dous anos.
6. Expulsión do colexio.
Estas sancións imporanse segundo a normativa seguinte:
a) Para faltas leves:
1. Amoestación privada.
2. Apercibimento por escrito.
b) Para faltas graves:
1. Suspensión no exercicio da profesión por un prazo non superior a tres meses.
2. Amoestación pública interna.
3. Multa.
c) Para faltas moi graves:
1. Suspensión no exercicio da profesión por un prazo superior a tres meses e non superior a dous anos, se se trata das faltas detalladas nos puntos 1, 2, 3, 4, 6, 7 e 11 do artigo 62.
2. Expulsión do colexio nos casos recollidos no resto dos puntos do citado artigo.
3. Multa.
Artigo 64º.-Notificación aos afectados.
A imposición das sancións será notificada pola secretaría e serán recorribles de acordo co que establecen estes estatutos.
Artigo 65º.-Inscrición nos expedientes.
As sancións disciplinarias que os tribunais ordinarios poidan impoñer aos colexiados faranse constar nos expedientes persoais dos colexiados. As sancións disciplinarias corporativas faranse constar sempre no expediente do colexiado.
Artigo 66º.-Prescrición.
As faltas determinantes de sanción disciplinaria colexial prescribirán aos tres meses as leves; ao ano, se fosen graves, e aos dous anos, se fosen moi graves, contados a partir dos feitos que as motivaron.
Artigo 67º.-Rehabilitación.
Os sancionados poderán solicitar a súa rehabilitación coa conseguinte cancelación da nota do seu expediente persoal nos prazos seguintes, contados desde o cumprimento da sanción:
-Aos seis meses, en caso de faltas leves.
-Aos dous anos, se a falta é grave.
-Aos catro anos, se a falta fose moi grave.
-Aos cinco anos, se a sanción consistise na expulsión.
A rehabilitación solicitaráselle á xunta de goberno do colexio. No último caso, o interesado achegará probas de rectificación da conduta para que poidan ser apreciadas ponderadamente pola xunta de goberno que a houber de xulgar en calquera dos trámites no ámbito corporativo.
Os trámites de rehabilitación levaranse a cabo do mesmo xeito que os de axuizamento e sanción das faltas e serán susceptibles dos mesmos recursos.
Título XI
Do réxime xurídico dos acordos sometidos a dereito administrativo e a súa impugnación
Artigo 68º.-Recursos.
Os actos, acordos e resolucións corporativas emanadas dos distintos órganos do colexio están suxeitos a dereito administrativo e poderán ser recorridas ante a xurisdición contencioso-administrativa, sen prexuízo de interpoñer contra estes o recurso potestativo de reposición.
Sen prexuízo do anterior, poderase interpoñer recurso extraordinario de revisión nos supostos e do xeito que regula a Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
O resto de actos, acordos e resolucións do colexio que non estean suxeitas ao dereito administrativo rexeranse pola lexislación civil, laboral ou outras, segundo lles sexan de aplicación.
Artigo 69º.-Executividade dos acordos.
Os actos, acordos e resolucións do colexio son inmediatamente executivas; non obstante, conforme a Lei de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, a xunta de goberno poderá acordar, por petición do recorrente ou de oficio, a suspensión da execución mentres non sexa firme o acto impugnado. A expulsión e suspensión non se executarán mentres o acto non sexa firme.
Artigo 70º.-Notificación.
Os acordos que lle deban ser notificados persoalmente aos colexiados, referidos a calquera materia incluída a disciplinaria, poderán selo ao domicilio profesional que lle comunicasen ao colexio. Se non puidese ser efectuada a notificación nos termos previstos nos números 1 e 2 do artigo 59 da Lei 30/1992, a entrega poderá realizala un empregado do colexio, con suxeición ao establecido nos números 2 e 3 do devandito precepto; e se tampouco así puidese efectuarse a notificación, entenderase realizada aos quince días da súa colocación no taboleiro de anuncios do colexio, que poderá facerse na forma prevista no artigo 61 da citada lei.
Artigo 71º.-Actos nulos e anulables.
Son nulos de pleno dereito os actos dos órganos colexiais que incorran nalgún dos supostos que establece o artigo 62 da Lei 30/1992.
Son anulables os actos dos órganos colexiais que incorran nos supostos establecidos no artigo 63 da citada lei.
Artigo 72º
As persoas con interese lexítimo poderán formular recurso administrativo, contra os acordos da xunta de goberno e da asemblea xeral, dentro do prazo dun mes desde a súa publicación ou, se é o caso, notificación aos colexiados ou persoas que lles afecte.
O recorrente poderá solicitar a suspensión do acordo recorrido que deberá ser concedida ou denegada de forma motivada.
Artigo 73º
A xunta de goberno tamén poderá recorrer os acordos da asemblea xeral ante a xurisdición contencioso-administrativa, de acordo coas normas reguladoras desta.
Se a xunta de goberno entendese que o acordo obxecto de recurso é nulo de pleno dereito ou gravemente prexudicial para os intereses do colexio, poderá solicitar a suspensión do acordo recorrido.
Artigo 74º.-Prazos e dereito supletorio.
Os prazos establecidos nestes estatutos expresados en días, entenderanse referidos a días hábiles, salvo que expresamente se diga outra cousa.
A Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, aplicarase a cantos actos dos órganos colexiais supoñan exercicio de potestades administrativas. En todo caso, a dita lei terá carácter supletorio para o non previsto nestes estatutos.
Artigo 75º.-Do uso do galego nas comunicacións.
O colexio procurará e fomentará o uso do galego en todas as súas comunicacións, conforme o establecido no Estatuto de autonomía de Galicia e na regulación da normalización lingüística.
Disposición derradeira
Única.-A xunta de goberno comunicaralles ás consellerías correspondentes da Xunta de Galicia:
a) O texto destes estatutos para que, logo de cualificación da súa legalidade, sexan inscritos e publicados no Diario Oficial de Galicia.
b) As persoas que integran a xunta de goberno e que ocupan os diferentes cargos.
Disposición transitoria
Única.-O mandato da Xunta de Goberno elixida na asemblea constituínte serao ata o último trimestre de 2012, co fin de adecuar a duración dos mandatos ao establecido nestes estatutos.